Formació en primers auxilis per als xiquets de les Escoles Esportives Municipals
17 de Mayo de 2016

Carcaixent

L'Àrea d'Esports de l'Ajuntament de Carcaixent ha preparat diversos cursos tranversals orientats a la formació de les xiquetes i xiquets de les Escoles Esportives. Durant esta setmana està impartint-se un taller de primers auxilis per als xiquets entre 8 i 13 anys, junt els seus monitors, on estan aprenent nocions bàsiques de primers auxilis durant la pràctica esportiva. Algunes de les tècniques que estan aprenent són: l’ús bàsic del desfibril·lador semiautomàtic, la RCP bàsica, la maniobra de Heimlich, PAS, i la posició lateral de seguretat. Este taller està impartint-se durant esta setmana de 17h a 20h al Magatzem de Ribera. El taller està impartint-lo l'empresa de serveis mèdics conveniada amb l'Ajuntament de Carcaixent, Algemèdics SLU.

A més, durant la primera quinzena de maig, es va dur a terme el taller d’alimentació saludable, on els xiquets de 3 a 7 anys van aprendre com alimentar-se adequadament mitjançant xarrades i jocs en els quals s’explicava de manera lúdica quin tipus d’aliments són els més adequats en cada moment del dia, amb quina freqüència setmanal s'han de menjar i quina diferència hi ha entre aliments saludables i menys saludables.

Vicent Albelda, regidor d’esports de l’Ajuntament de Carcaixent, ha explicat que l’objectiu de la seua àrea és  promocionar una pràctica esportiva més educativa, més sana i més neta, “i açò s’ha de treballar des de tots els àmbits de la quotidianitat dels més menuts per per tal d’introduir-los en tot allò de positiu que pot aportar l’esport a la seua salut i educació”.